Ekonomiese misdaad: Die vyand is binne die poorte | Netwerk24
Ekonomiese misdaad: Die vyand is binne die poorte
Deur Vida Booysen 08 Augustus 2018 14:34
Ekonomiese misdrywe rig wêreldwyd teen 'n verbysterende koers skade aan. En in Suid-Afrika het dit 'n teistering geword.
Digitale innovering en tegnologie het ook nuwe geleenthede geskep vir bedrieërs en ekonomiese misdadigers en dié tipe misdade neem geweldig toe, volgens PwC se jongste wêreldwye peiling oor ekonomiese misdrywe.
Suid-Afrikaanse maatskappye rapporteer steeds die hoogste voorkoms van ekonomiese misdrywe ter wêreld (77%), gevolg deur Kenia (75%) en Frankryk (71%).
Die helfte van die top-tien-lande is in Afrika.
Volgens Trevor White, PwC-vennoot, wat die leier van die peiling in Suid-Afrika is, is maatskappye so gefokus op bedrieërs van elders dat hulle nie die bedreiging van binne raaksien nie.
Net minder as die helfte (49%) van die organisasies wat aan die peiling deelgeneem het, het in die afgelope twee jaar ekonomiese misdrywe ondervind.
"Maar wat van die ander 51%? Het hulle dit vrygespring of is hulle eenvoudig nie bewus daarvan nie?" vra White.
Ekonomiese bedreigings van buite kan wissel van klante wat 'n maatskappy probeer bedrieg tot buitestanders wat die maatskappy se rekenaarstelsel binnedring.
Tog is dit juis die gevaar wat die maatskappy se eie werknemers skep, wat dikwels oor die hoof gesien word.
Hy sê hoewel maatskappye reusebedrae bestee aan tegnologie om bedrog en ekonomiese misdrywe te voorkom, kan dié toerusting nie alles raaksien nie.
"Tegnologiese beleggings bereik sonder uitsondering 'n punt waar die opbrengs op die belegging begin daal."
Die rede hiervoor is dat dit ten laaste 'n mens is wat besluit om 'n misdryf te pleeg of nie.
"En dis dikwels nie sommer enigeen wat die besluit neem nie, dis juis die een wat die sleutel tot die koninkryk het. So die gewone arsenaal verdedigingsmeganismes gaan nie help nie. Dis nodig om 'n meer holistiese benadering te volg."
Hy verduidelik bedrog begin gewoonlik weens 'n aansporing of 'n rede vir die persoon om die misdryf te pleeg. Dit word gevolg deur die geleentheid om te oortree en dan die rasionalisering van die besluit wanneer die "persoon sy beplande handeling teenoor se eie gewete regverdig".
Elk van die aandrywers van ekonomiese misdaad moet afsonderlik aangepak word, maar die korporatiewe kultuur wat geskep word en 'n begrip van die omgewing wat werknemers se gedrag beïnvloed, is noodsaaklik.
Volgens PwC se verslag gee net 34% van die maatskappye wat aan die peiling deelgeneem het aandag aan maatreëls om die aansporing vir en rasionalisering van ekonomiese misdrywe te bekamp.
Tog het 21% aangedui dat aansporing of druk om 'n misdryf te pleeg dié belangrikste faktor is wat bedrog veroorsaak.
"Dis duidelik daar is 'n blindekol want maatskappye onderbeklemtoon kulturele of etiese teenmaatreëls en dit kan een rede wees waarom interne bedrog so hardnekkig voortduur."